Մեկ այլ ծրագիր, որ Ճապոնիայի դեսպանատունը իրականացնում է Հայաստանում, Երեւանի բժշկական համալսարանին կից Հերացու անվան ավագ դպրոցի հետ համագործակցությունն է, որի շրջանակում շուրջ 100 հազար դոլարի դրամաշնորհով դպրոցի 25 դասասենյակներից 12-ը վերանորոգվել էին, հագեցվել տեխնիկական սարքավորումներով, էլեկտրոնային գրատախտակներով, լաբորատոր պարագաներով եւ այլն: Ճապոնացիները նաեւ գրադարանն էին վերանորոգել, հարմարավետ ընթերցասրահի վերածել: Բայց դա ամբողջը չէ: Ինչպես պատմեց դպրոցի տնօրենը` Նարինե Սարգսյանը, ով մի հայացքից էլ երեւում էր կատարյալ մանկավարժ է եւ Հերացու ավագ դպրոցը կերտելու առաքելությամբ ուղղակի ապրում է, դպրոցը կարողացել է ամբողջական հիմնանորոգման դրամաշնորհ էլ շահել` Համաշխարհային բանկից եւ սեպտեմբերից իտալացիները սկսելու են հիմնանորոգումը: Դպրոց այցելած իտալացիների խորհուրդը եղել է փաթեթավորել եւ հուսալի պահպանել ճապոնացիների նվիրաբերած տեխնիկան, հինանորոգումից հետո վերստին մոնտաժելու համար, որովհետեւ նման արժեքավոր տեխնիկա ձեռք բերելը բարդ է: